Drieling oorleef ingrypende skedeloperasie, maak geskiedenis(Foto: Amy Howard/ CBS News) ŉ Drieling van New York het geskiedenis gemaak toe hulle in Januarie vanjaar ŉ ingrypende skedeloperasie oorleef het. Die drie boeties is in Oktober verlede jaar gebore, maar enkele weke ná die geboorte met kraniostenose, ŉ seldsame toestand waar die skedel van ŉ baba te vinnig toegroei, gediagnoseer. Die gevolg van hierdie toestand is dat die sagte gedeeltes op die baba se kop, naamlik fontanelle, toegroei en daar nie ruimte is vir die brein om verder te groei nie. “Dit kan nadelige gevolge vir die brein hê as daar heeltyd drukking in die kopbeen is,” sê dr. David Chesler, assistentprofessor in neurochirurgie by Stony Brooks Medicine. (Foto: Amy Howard / CBS News) Dit is die eerste keer dat ŉ drieling hierdie toestand het en veral buitengewoon omdat slegs twee boeties identies is. Chesler reken die kanse dat ŉ drieling deur hierdie toestand geraak word, is “een uit ŉ paar honderd triljoen”. Die drie operasies het oor twee dae plaasgevind, waartydens ŉ gedeelte van Hunter, Jackson en Kaden se kopbene uitgesny is. Amy Howard, ma van die drieling, sê sy was bekommerd dat haar kinders dalk breinskade kan opdoen. “Dit is werklik angswekkend om te dink jou agt of nege weke oue baba moet ŉ operasie ondergaan.” Die operasie was egter suksesvol en hulle pa vertel al wat verklap dat hulle ŉ operasie gehad het, is die helm wat elkeen moet dra. Die helm moet vir die volgende paar maande gedra word. “Hulle gee gelukkig nie om nie. Die operasie het goed verloop; ek dink nie hulle het eens pyn ervaar nie.”